อนุพันธ์ร่นวันคิดราคาโลหะมีค่า
ตลาดอนุพันธ์เลื่อนวันชำระราคาในสัญญาโกลด์ฟิวเจอร์สซิลเวอร์ฟิวเจอร์สเร็วขึ้น หากวันสิ้นสุดสัญญาคร่อมวันหยุด
26 ต.ค. 2554

ตลาดอนุพันธ์เลื่อนวันชำระราคาในสัญญาโกลด์ฟิวเจอร์สซิลเวอร์ฟิวเจอร์สเร็วขึ้น หากวันสิ้นสุดสัญญาคร่อมวันหยุด 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ทาง TFEX ได้เตรียมแนวทางการปฏิบัติงานของสัญญาโกลด์ฟิวเจอร์ส และซิลเวอร์ฟิวเจอร์ส กรณีต้องหยุดทำการในวันซื้อขายวันสุดท้าย หรือในวันก่อนหน้าของสัญญาดังกล่าว 
ทาง TFEX จะใช้ราคาจากตลาดลอนดอนในวันที่ตลาดอนุพันธ์เปิดซื้อขายล่าสุดเป็นราคาอ้างอิง เพื่อใช้ในการคำนวณราคาการชำระราคาครั้งสุดท้าย และใช้อัตราแลกเปลี่ยนในวันเดียวกันนั้นโดยใช้แหล่งข้อมูลจากรอยเตอร์สเช่นเดิม 
ตัวอย่างเช่น หากสัญญาโกลด์ฟิวเจอร์ส และซิลเวอร์ฟิวเจอร์สที่จะสิ้นสุดอายุในเดือน ต.ค.ที่จะถึงนี้ หากเกิดความจำเป็นที่ต้องหยุดทำการในวันซื้อขายวันสุดท้ายของสัญญาดังกล่าว หรือในวันก่อนหน้า
“แนวทางที่กำหนดไว้นี้เท่ากับว่า TFEX ได้เลื่อนวันซื้อขายวันสุดท้ายขึ้นมาเร็วขึ้นนั่นเอง เท่าที่ได้หารือกับโบรกเกอร์สมาชิกแล้วเห็นว่าการเลื่อนวันชำระราคาครั้งสุดท้ายเร็วขึ้นน่าจะดีกว่าจะยืดไปรอจนหลังวันหยุด เพราะไม่รู้ว่าในช่วงวันหยุดยาวราคาทองและโลหะเงินจะเป็นอย่างไร ซึ่งจะเป็นการช่วยป้องกันความเสี่ยงให้กับผู้ลงทุน” นางเกศรา กล่าว 
ทั้งนี้ TFEX ได้จัดส่งแนวทางให้สมาชิกตลาดอนุพันธ์ เพื่อทำความเข้าใจกับผู้ลงทุนและผู้เกี่ยวข้องได้ทราบแนวปฏิบัติ